**RAZPIS**

Komisija za varstvo gorske narave PZS (nadalje: KVGN) v soglasju z Mladinsko komisijo PZS (nadalje MK) razpisuje nagradni likovni natečaj za planinske skupine pri mladinskih odsekih planinskih društev na temo

**VODA V GORAH – VARUJMO JO!**

Človekova dejavnost v gorah, tudi turizem in planinstvo, je lahko močan vir obremenjevanja in onesnaževanja vodnih teles. Vse, kar naravi škodljivega počnemo in pustimo v gorskem svetu, slej ko prej priteče raztopljeno v vodi na plano v dolinah, tudi v zajetnih pitne vode ter tako ogroža naše zdravje. Zato mora biti skrb za čisto vodo temelj delovanja slovenskega planinstva in zlasti njene (gospodarske) dejavnosti.

Razpis je bil pripravljen v okviru obeleževanja mednarodnega dneva gora v letu 2021, 11. decembra, za katerega je OZN izbrala tematiko *TRAJNOSTNI TURIZEM V GORAH.*.

**Namen natečaja** je opozoriti na trajnostni pomen ohranjanja in varovanja gorskega sveta, posebej vode za prihodnje generacije, prikazati, kako danes mladi planinci razumejo pomen vode za življenje v gorskem svetu ter kakšne vizije in rešitve ponujajo za varovanje in ohranjanje vodnih teles in virov.

Z natečajem želimo krepiti planinsko kulturo in zavedanje pomena mednarodnega dneva gora, ozaveščenost in informiranost o naravovarstveni problematiki gorskega sveta ter aktivno sodelovanje med mladimi planinci. Poleg tega želimo še izboljšati medgeneracijsko in medsektorsko sodelovanje v okviru PZS in poskrbeti za promocijo planinstva med mladino v širšem družbenem prostoru.

**Pogoji natečaja:**

V natečaju lahko sodelujejo planinske skupine oziroma planinski krožki mladinskih odsekov planinskih društev, ki so člani Mladinske komisije PZS (nadalje: krožki).

Vsak krožek lahko sodeluje samo z enim delom, ki mora biti rezultat skupinskega dela njegovih članov, mladih planincev.

Vsebina naj sledi tematiki **VODA V GORAH – VARUJMO JO!**

Oblika ni določena, pričakujemo različne oblike likovnega ploskovnega ali prostorskega oblikovanja.

Izdelke morajo krožki dostaviti na sedež PZS (Ob železnici 30a, 1001 Ljubljana) po pošti ali jih vročiti strokovnemu sodelavcu komisije Dušanu Prašnikarju najkasneje do petka, 5. marca 2022, do 12. ure.

Skrb za nepoškodovanost izdelka pri dostavi je v pristojnosti pošiljatelja.

Izdelku priložite **informacijski list (A4)** z naslednjimi podatki:

Izdelek za natečaj: **VODA V GORAH – VARUJMO JO!**

* Naslov (ime) dela:
* Ime planinskega društva, mladinskega odseka in krožka (ime osnovne šole):
* Imena sodelujočih otrok (po abecednem redu) in njihova starost v letih:
* Ime in priimek mentorja (pošiljatelj) in kontaktni podatki mentorja (zlasti GSM):
* Žig šole, ime in priimek zastopnika šole:
* Žig planinskega društva, ime in priimek ter podpis zastopnika planinskega društva:

Posebna strokovna komisija bo izdelke ocenila in med njimi izbrala tri najboljše, ki bodo po njenem mnenju najbolj ustrezali vsebini razpisa. Ocenjevala bo skladnost izdelka s tematiko, izvirnost in znake sodelovanja pri izdelavi ter likovno dovršenost izdelka v skladu z navedeno starostjo otrok.

Vsi sodelujoči krožki bodo za udeležbo prejeli priznanje, trije najboljši pa nagrade. To so:

* Namizna didaktična igra »V gorah smo samo gostje«
* Lesena sestavljanka »Kozorog«
* Polaganka »Gorska narava«

Komisija bo rezultate razglasila ob obeleževanju svetovnega dneva Zemlje, 22. aprila 2022, in na svoji spletni strani.

Svečana podelitev priznanj in nagrad bo na Dnevu slovenskih planinskih doživetij za leto 2022.

Prejeta dela bodo razstavljena na Dnevu slovenskih planinskih doživetij za leto 2022.

Po tem datumu bo komisija na pobudo mentorjev izdelke vrnila, o načinu vračanja se bo mentor dogovoril s strokovnim sodelavcem komisije. Skrajni rok za zahtevek vračila je 16. julij 2022.

Z dostavo izdelka na sedež PZS pošiljatelj sprejema pogoje natečaja.

Podrobnejše informacije daje Dušan Prašnikar, strokovni sodelavec komisije v času uradnih ur. Kontakt: 01 43 45 683.

Ljubljana, 9. 12. 2021

Naj bo vaš korak varen za ljudi in naravo!

Marijan Denša, načelnik KVGN PZS